Jørgen S. Lundsgaard (KF), 2010-10-29:
Jeg vil starte med lige at kommentere hr. Per Dalgaards tale om kulkraftværker og hans konstatering af, at kulkraftværker ikke forurener.
Det er ikke nogen hemmelighed, at danske fjernvarmeværker har været store tilhængere af kulkraftværker, og det har de været i mange år, men man skal jo blot tage til Kina, som åbner et kulkraftværk om ugen, og gå en tur i Beijing, og så vil man finde ud af, hvordan det er at have kulkraftværker.
Det er jo rigtigt, at man har metoder til at forhindre forureningen, ja, men de er bare ikke udviklet og benyttes ikke af danske fjernvarmeværker.
Jeg vil da lige pointere, at Danmark faktisk var rigtig gode til at køre langt på 1 l brændstof ved det sidste Shell Eco-marathon, for der kørte de på det, der svarer til et benzinækvivalent, 3.330 km. Så det kan altså lade sig gøre at udnytte tingene lidt bedre.
Så De Konservative støtter altså Klimakommissionens anbefalinger af, hvordan Danmark kan gøre sig uafhængig af fossile brændsler inden 2050.
For at opnå dette har vi altså behov for konkrete virkemidler, som kan fremme forskning, udvikling, demonstration og produktion af de teknologiske løsninger, til at skabe et samfund uden forurening og uden behov for fossile brændstoffer – lad os slå det fast – og samtidig skabe nye grønne industrier og arbejdspladser, for det er vi nemlig gode til.
Til det formål skabte regeringen tidligere EUDP-programmet, som har været en stor succes både for den grønne energi, vores grønne erhvervsliv og vores grønne arbejdspladser.
For yderligere at styrke erhvervsklimastrategien oprettede regeringen via globaliseringsreserven 2009 Green Labs DK-programmet, hvor virksomheder i samarbejde med universiteter og forskningsinstitutioner demonstrerer og tester nye klimateknologier, og det er et meget væsentligt program.
Hvorfor?
Det er det, fordi der ikke er nogen erhvervsudvikling uden demonstration, intet teknologisalg uden demonstration.
Enhver forsker og udvikler ved, at hvis man ikke sætter apparatet på bordet foran bestyrelsen, køber de det ikke, og demonstration er desværre dyrere end forskning og udvikling.
Så vi må se at få alle disse aktiviteter placeret, så de er i synergi med hinanden.
Det er derfor en god idé, at EUDP-loven ændres, så den også indeholder hjemmel for aktiviteterne under Green Labs DK-programmet og hjemmel for EUDP-bestyrelsen og samarbejdet med universiteter og udviklingsinstitutioner.
Det er ligeledes en god idé, at loven åbner mulighed for, at EUDP kan prioritere udvikling og demonstration på områder, der er af betydning for den foreslåede og forestående omstillingsproces af det danske energisystem, og hvor der er behov for en særlig dansk indsats.
Men udviklingen af den nye, grønne energi kræver også et globalt samarbejde.
Det er derfor også væsentligt, at EUDP-lovens krav om, at alle tilskudsmodtagere skal have hjemsted i Danmark, ændres, så det også er muligt at støtte aktiviteter udført af udenlandske projektdeltagere og i udlandet.
Forslagets sidste punkt om fremme af energieffektivisering i energitunge virksomheder er vigtigt, fordi det sikrer, at disse virksomheder ikke belastes af CO2- og energiafgifter i en sådan grad, at deres konkurrenceevne svækkes mærkbart.
Men der ligger også i loven her, at de skal gøre noget for at gøre det bedre.
De Konservative kan derfor støtte forslaget.